Offentliggørelse af en ansøgning om registrering i henhold til artikel 8, stk. 1, andet afsnit, i Rådets forordning (EØF) nr. 2082/92 om specificitetsattestering af landbrugsprodukter og levnedsmidler

(2003/C 141/05)

Med denne offentliggørelse åbnes der mulighed for at fremsætte indsigelser, jf. artikel 8 og 9 i nævnte forordning. Enhver indsigelse mod denne ansøgning skal sendes til myndighederne i en medlemsstat senest fem måneder efter nævnte offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.2, 4.3 og 4.4, der giver grundlag for at betragte ansøgningen som berettiget efter forordning (EØF) nr. 2082/92.

RÅDETS FORORDNING (EØF) Nr. 2082/92

ANSØGNING OM REGISTRERING AF ET SPECIFIKT PRODUKT

Nationalt sagsnummer: 1

1. Medlemsstatens ansvarlige myndighed Navn: Ministero per le Politiche agricole e forestali (ministeriet for land- og skovbrugspolitik)

Adresse: Via XX Settembre, 20, I-00187 Roma

Tlf. (39-06) 481 99 68

Fax (39-06) 42 01 31 26

E-post: qualita@politicheagricole.it

2. Ansøgende sammenslutning a) Navn: Consorzio produttori carni avicunicole pregiate (C.AVI.P.)

b) Adresse: Via degli Artigiani, 20, I-60032 Castelplanio (AN)

c) Sammensætning: producentsammenslutninger, andelsforarbejdningsselskaber inden for fjerkræ- og kaninkødsektoren, private virksomheder

3. Produktets navn: Gallo Ruspante

4. Produkttype: Fersk kød - kategori 1.1

5. Varespecifikation

(sammenfatning af betingelserne i artikel 6, stk. 2, i forordning (EØF) nr. 2082/92)

a) Produktets navn: "Gallo Ruspante" med EF-symbol og -angivelse i henhold til forordning (EF) nr. 2515/94 og artikel 4 i forordning (EØF) nr. 1848/93 med senere ændringer og tilføjelser.

b) Specifik produktions- og forarbejdningsmetode: 1. Denne metode omfatter følgende faser og betingelser, som skal være til stede i samme opdræt:

- ekstensivt gulvopdræt i stalde

- strøelse af træspåner og/eller snittet halm

- den maksimale størrelse på hver enkelt stald er 1500 m2, og den maksimale størrelse på hver enkelt opdræt er 3000 m2

- naturlig ventilation og belysning i staldene

- den maksimale tæthed er 12 dyr pr. m2 og må under ingen omstændigheder overstige 25 kg levende vægt pr. m2

- udsætning af kyllinger senest 48 timer efter fødslen (udelukkende hanner, som er kønsprægede ved fødslen)

- foderet skal bestå af mindst 65 % korn, hvoraf biprodukterne maksimalt må udgøre 15 %, og det skal gives i størstedelen af opfedningsperioden.

Følgende råstoffer er tilladt i fodersammensætningen:

- majs

- majsgluten

- sorghum

- blød og hård hvede

- plantearter med højt protein- og olieindhold

- klid, fint klid og fodermel

- animalske og vegetabilske fedtstoffer.

Ved slagtningen skal dyrene være mindst 100 dage gamle. De skal under alle omstændigheder være kønsmodne, og brystbensspidsen skal være hård (forbenet).

2. Følgende faser og betingelser skal være til stede på samme forarbejdningsvirksomhed:

- slagtningen skal ske separat eller i særlige produktionslinjer eller på bestemte dage

- hel eller delvis udtagning af indvolde

- luftkøling

- emballering efter en sporbarhedsprocedure.

c) Traditionel karakter: På de traditionelle markeder i gamle dage var betegnelsen "skrabe-" ("ruspante") nært forbundet med de haner, der kom fra landet, og de lignede således dem, vi kender som skrabehaner i dag.

Dette var navnlig tilfældet i Mellemitalien, men også i andre italienske regioner, hvor sådanne dyr blev solgt på de lokale dyremarkeder hver uge og endda blev kaldt "skrabere" ("ruspanti"). Det var navnlig kvinder, der stod for denne særlige form for handel, og en sådan kvinde kaldtes en "rezdora" eller "reggitora". Før i tiden fandt der også et direkte salg sted til velhavende familier, eller hanerne blev brugt som betaling i form af naturalier eller givet som gave. Endnu mere omfattende var dog detailhandlen mellem de slagterier, der markedsførte disse kyllinger under navnet "skrabere" ("ruspanti"), en betegnelse, som fik betydningen "traditionelt opdrættede landhaner". Skrabehanen eller "skraberen" (som på italiensk altid er et hankønsord og aldrig et hunkønsord!) var ensbetydende med et familieopdræt på landet, som det altid var kvinderne, der stod for, og hvor kyllingerne blev opdrættet, uden at det var muligt at kende forskel på kønnene. Hunnerne blev opdrættet til produktion af spiseæg og avl. Hannerne blev opdrættet til kødproduktion, både til selvforsyning og salg, og der var netop tale om skrabehaner, som var blevet kønsmodne. Man beholdt kun en enkelt han i hønseholdet til avl. Det særlige ved den traditionelle skrabehane er ikke bare, at det var en han, som var blevet opdrættet i hønseholdet, indtil den var kønsmoden, og hvis foder var baseret på korn, som den måtte "skrabe" for at få fat på, men at den er et langsomt voksende dyr, og at den derfor har "skrabet" i hele sit relativt lange liv. Man må nemlig ikke glemme, at de racer til ægproduktion, som man udvalgte før i tiden - men også dem, man udvælger i dag - vokser langsomt og på en måde, der adskiller sig meget fra de moderne slagtekyllingers hurtige vækst. Foderet, som hovedsagelig består af kvalitetskorn, den langsomme vækst, kønsmodenheden, skelettets opbygning og hanernes konstante bevægelse betyder, at kødet får en særlig aroma, som udvikler sig ved mørningen og ved kogningen eller stegningen, og som giver kødet en typisk og traditionel smag og konsistens.

Det skal således bemærkes, at den nuværende skrabehane har bibeholdt de traditionelle karakteristika fra før i tiden, og at den adskiller sig fra alle andre ekstensivt opdrættede slagtekyllinger.

d) Produktbeskrivelse: Den traditionelle skrabehane ("Gallo Ruspante") tilhører arten Gallus domesticus og stammer fra racer, som er udvalgt med henblik på produktion af spiseæg af certificeret oprindelse, og som tilhører lette genetiske linjer, der er kendetegnet af langsom vækst.

Skrabehanen må udelukkende sælges til forbrugerne, når den er slagtet, helt eller delvist uden indvolde, med hoved og fødder, luftkølet, i separat emballage eller i multipakninger, som under alle omstændigheder er beskyttede. Følgende kriterier gælder for det enkelte produkts minimumsvægt:

- ved fuldstændig udtagning af indvoldene: mindst 1,35 kg

- ved delvis udtagning af indvoldene: mindst 1,40 kg.

Når skrabehanen er udvokset, har den følgende karakteristika:

Organoleptiske karakteristika

Udseende:

- forbenet brystbensspids

- gult skind

- kammens længde ved roden er 3-5 cm

- strubelappernes gennemsnitsdiameter er 2,5-4 cm

- veludviklet ørefold

- den ydre øregangs kant er tyk og fremstående

- spids og dyb brystkam som følge af den aflange brystmuskulatur

- brystkammens centrale del er trekantet, hvid og meget spinkel

- fjerenes follikler er tydelige og placeret tæt på hinanden, navnlig i følgende anatomiske regioner: brystkammens sider (siderne af halsregionen og ned til knæregionen), fra hovedet og ned til brystets bugsideregion, vingeregionen og lændekrydsregionen

- fremstående og tydeligt fast oliekirtel

- veludviklede skæl, som ikke ligger oven på hinanden, i leddet mellem underbenet, fodroden og mellemfoden.

Kødets konsistens:

- binde- og fedtvævet under huden er meget fint og næsten ikke synligt

- bryst- og lårmuskelen er tæt og kompakt.

Kemiske karakteristika

Bestemt på grundlag af 100 g af de spiselige dele, herunder skindet:

- vandindhold under 80 %

- proteinindhold 18 % ± 2 %

- fedtindhold under 5,5 %.

Opbevaring

Produktet skal opbevares ved en temperatur på mellem 0 og + 4 °C. Opbevaringstemperaturen skal angives på etiketten, hvilket også gælder for anbefalingen "spises kogt eller stegt" og holdbarhedsdatoen, som angives med ordene "anvendes inden..." efterfulgt af den pågældende dag og måned.

Skrabehanen må udelukkende sælges til forbrugerne, når den er slagtet på godkendte fabrikker og efter procedurer, der gør det muligt at identificere dyrene, med indvoldene helt eller delvis taget ud, med hoved og fødder og luftkølet. Slagtningen skal derfor ske separat eller i særlige produktionslinjer eller på bestemte dage. Det er ligeledes obligatorisk at registrere følgende data:

1. de producenter, der er godkendt til at opdrætte "Gallo Ruspante", skal føre et opdrætsregister med deres identifikationsoplysninger, udsætningsdatoen, antallet af udsatte dyr og deres herkomst, antallet af dyr, der er sendt til slagtning, dyrenes alder og den pågældende afsendelsesdato, køberens navn og adresse samt fodermængderne og foderets oprindelse

2. de slagterier, der er godkendt til at anvende mærket "Gallo Ruspante", skal føre:

- et særskilt register over producenternes navne og adresser

- et slagtningsregister med identifikationsoplysninger om slagteriet, identifikationsoplysninger om producenten, dyrenes ankomstdato, antallet af dyr, der er sendt til slagtning, og deres totalvægt (levende eller døde), slagtningsdatoen, det samlede antal dyr, der er blevet slagtet, antallet af dyr, som opfylder kravene og er blevet solgt, køberens navn og adresse og den fortløbende serienummerering af de solgte dyr

3. producenterne og leverandørerne af dyrefoder skal føre et register, der viser, at sammensætningen af det foder, der leveres til de under punkt 1 nævnte producenter, opfylder kravene i henhold til artikel 5.

Produktet, der i specificitetsattesteringen betegnes som skrabehane ("Gallo Ruspante"), sælges til forbrugerne separat indpakket i emballage, der er lukket med varmeforseglet film, eller i multipakninger, som under alle omstændigheder er beskyttede. Følgende kriterier gælder for det enkelte produkts minimumsvægt:

- ved fuldstændig udtagning af indvoldene: mindst 1,35 kg

- ved delvis udtagning af indvoldene: mindst 1,40 kg.

Hvert produkt skal forsynes med et dertil egnet mærke med det visuelle symbol, og hvor følgende farvereferencer er anvendt:

1. øverste del af hanen er rød bestående af 100 % Worm Red U

2. nederste del af hanen er grøn bestående af 18,5 % gul, 80 % grøn og 1,5 % sort

3. midterste del af hanen er hvid med betegnelsen GALLO RUSPANTE skrevet med sort

4. den cirkel, som hanen er placeret i, er sort

5. cirkelens baggrund er hvid.

Det pågældende mærke er en integreret del af de betegnelsesbestemmelser, der foreskriver, at mærket udelukkende må bruges med ordene "Gallo Ruspante" efterfulgt af angivelsen "Specialità Tradizionale Garantita" ("garanteret traditionel specialitet") og/eller det EF-symbol, som er omhandlet i artikel 4 i forordning (EØF) nr. 1848/93 med senere ændringer og tilføjelser, angivelsen for kontrolorganet samt alle de angivelser, der er taget højde for i den gældende lovgivning. Mærket indeholder ligeledes en fortløbende nummerering med henblik på identificeringen af det enkelte dyr, dets alder ved slagtningen og det parti, dyret kommer fra. Mærket kan ligeledes indeholde salgsvirksomhedens private mærke.

e) Minimumskrav og kontrolprocedure for specificiteten: Kontrollen med den korrekte brug af det mærke, der indeholder angivelsen "Gallo Ruspante", udføres af et organ, som udpeges i medfør af artikel 14, stk. 1 og 2, i forordning (EØF) nr. 2082/92.

Kontrolprogrammet for overensstemmelsen med produktionsbestemmelserne og for produktets sporbarhed indebærer følgende kontroloperationer:

- nedstamning fra genetiske linjer

- kyllingernes levedygtighed og størrelse samt de mikrobiologiske krav til kyllingerne

- almindelige og tekniske opdrætsbestemmelser

- foder

- overensstemmelsesattestering

- tilvejebringelse af overensstemmelse

- regelmæssig kontrol hos:

- opdrætteren: mindst én gang pr. produktionscyklus

- fabrikanterne og leverandørerne af dyrefoder: mindst én gang årligt

- slagteriet: mindst fire gange årligt.

6. Anmodning om beskyttelse i medfør af artikel 13, stk. 2 Organisationen anmoder om beskyttelse af de pågældende produktbestemmelser i henhold til artikel 13, stk. 2.

Der anmodes udelukkende om beskyttelse for det italienske sprogs vedkommende.

EF-nummer: IT/00019/00.08.10.

Dato for modtagelse af den fuldstændige ansøgning: 23. december 2002.